Estate Media – NCC vinder 118.000 kvm byggeri på nyt superhospital i Nordsjælland -
Nyt Hospital Nordsjælland ved Hillerød. Illustration: Herzog & de Meuron og Vilhelm Lauritzen Arkitekter
NCC vinder 118.000 kvm byggeri på nyt superhospital i Nordsjælland
Udbudssummen for entreprenøropgaven udgør 2,4 milliarder kr. ud af et budget på 4,5 milliarder kr.
torsdag 27. juni 2019 12:09
Den nordiske entreprenørkoncern NCC skal opføre Region Hovedstadens nye superhospital ved Hillerød.
Dermed slog NCC med svensk hovedsæde italienske Rizzani de Eccher med østrigske Vamed, der er specialiseret i byggerier, som underentreprenør.
– NCC har samlet set givet det bedste tilbud, og derfor har NCC fået opgaven, siger Henrik Schødts, projektdirektør for Nyt Hospital Nordsjælland, som er projektorganisationen bag det nye hospital.
Illustration: Herzog & de Meuron og Vilhelm Lauritzen Arkitekter
Med tildelingen af opgaven som hovedentreprenør til NCC starter den tidlige samarbejdsfase. Den næste tid skal NCC sammen med Nyt Hospital Nordsjælland og projektets rådgivere indarbejde optimeringsforslag for at sikre, at byggeriet kan udføres bedst muligt inden for projektets økonomi. Det er en betingelse for kontrakten.
– Vi er meget glade for, at vi har fået tildelt den store og spændende opgave med hovedentreprisen på Nyt Hospital Nordsjælland. Der er nu en periode på ti dage, hvor der kan gøres indsigelser. Herefter ser vi frem til at underskrive den endelige kontrakt med bygherre, siger direktør Palle Bjerre Rasmussen, NCC Danmark.
I NCC’ tilbud er udførelsesplanen sat til 48 måneder.
MT Højgaard endte med ikke at byde
De fire prækvalificerede til at varetage entreprenørdelen af kæmpeprojektet uden for Hillerød var danske MT Højgaard, svenske NCC, italienske CMB-Itinera og østrigsk-italienske Rde-VSG. MT Højgaard endte med ikke at byde på opgaven på grund af for høj risiko.
Navnene på de prækvalificerede blev offentliggjort i oktober 2018.
Læs mere i Italienere blandt prækvalificerede til supersygehus
Fakta: Nyt Hospital Nordsjælland
Udbudssummen for entreprenøropgaven udgør ca. 2,4 mia. kr. ud af et budget på 4,5 mia. kr.
+310.000 borgere i optageområdet
+500.000 ambulante behandlinger om året
70.000 akutte indlæggelser om året
570 ensengsstuer
118.000 kvm
Bygherre: Nyt Hospital Nordsjælland, Region Hovedstaden
Totalrådgiver: Herzog & de Meuron og Vilhelm Lauritzen Arkitekter
Læs også NCC kæmper mod østrigsk-italiensk selskab om 118.000 kvm byggeri